L'Eliana llançarà una campanya contra els micromasclismes amb motiu del 25N
14 de novembre de 2022

L'Ajuntament de l'Eliana amb motiu del Dia Internacional per l'Eliminació de la Violència contra la Dones, que se celebra el 25 de novembre, ha organitzat una sèrie d'actes que tenen com a objectiu conscienciar a la ciutadania sobre aquesta xacra social. Les activitats donaran inici aquesta mateixa vesprada amb la xarrada en línia a càrrec de l’Institut Valencià de la Dona sobre l'impacte de la pornografia en les relacions afectiu-sexuals dels i les joves a partir de les 18.30 hores. Les persones interessades poden inscriure's de manera gratuïta a través d'un formulari habilitat per a l'ocasió.

Arrancant la setmana del 25N el Consistori llançarà una campanya contra els micromasclismes en les xarxes socials. La ciutadania podrà compartir situacions o vivències utilitzant l'etiqueta #StopMicromasclismes i etiquetant a @lelianagram, o bé, enviant un correu electrònic a igualtat@leliana.es. I és que els micromasclismes són expressions que perpetuen la desigualtat de gènere i que es consideren una altra forma de violència però que, no obstant això, són presents en situacions comunes i quotidianes de manera subtil com “corres com una xiqueta”, “se't passa l'arròs” o “t'he posat la llavadora”.

El dijous 24 tindrà lloc a la Biblioteca Municipal el contacontes ‘Arturo i Clementina’ per a les i els més menuts a les 17.30 hores. A més, la Biblioteca ha posat a la disposició de la ciutadania una guia de consulta amb material bibliogràfic sobre aquesta matèria.

El divendres 25 obrirà al matí amb la trobada dels centres educatius al Centre Sociocultural, on l'alumnat elianer assistirà a la clownferencia ‘Qui bé et vol et farà riure’. Els actes seguiran, com és tradicional, a les 11.30 hores amb una marxa cívica contra la violència de gènere i masclista des de l'Auditori a l'Ajuntament, on es realitzarà la lectura pública del manifest. Ja al migdia, l'emissora municipal Ràdio Túria oferirà, a partir de les 13 hores, un programa especial amb la participació de persones expertes en violència de gènere.

La programació d'aquest 2022 tancarà a les 20 hores amb la ‘Nit Violeta’ i la presentació davant la ciutadania de la guia de recursos en matèria de violència de gènere, la concentració i lectura del manifest per part de les associacions de dones locals i la performance i actuació musical de l'agrupació vocal ‘Dissonants’ en la plaça del País Valencià. A més, s'il·luminarà de color violeta com en altres anys la façana de l'Ajuntament.

Concha Montaner, edil d'Igualtat, ha recordat que l'àrea ha impulsat durant aquest mes de novembre, un total de 30 sessions de formació als centres educatius de la localitat que han arribat a més de 450 joves. En concret, es tracta de prevenció de la violència de gènere dirigit a l'alumnat de 2n de l'ESO i sobre l'educació afectiu sexual per a 4t de l'ESO. “Tot això dins de programa coeducatiu 2022/2023 que aposta per una formació i un aprenentatge que contribuïsca a sumar el canvi individual al col·lectiu, per a avançar cap a una societat on homes i dones tinguen les mateixes oportunitats en tots els àmbits”, ha declarat.